[Foto’s] Groot wapenvonds in Wes-Kaap gemaakWapenvonds in Valhallapark, Bishop Lavis in die Wes-Kaap (28 Oktober 2016) (Foto: SAPD) Die polisie in die Wes-Kaap het ŉ groot wapenversameling op ŉ perseel in Valhallapark, Bishop Lavis ontdek. “Die polisie het Vrydag beslag gelê op minstens 250 vuurwapens, ammunisie en ŉ onbekende bedrag kontant,” het brig. Sally de Beer, woordvoerder van die polisie, in ŉ verklaring gesê. “Vier individue is in hegtenis geneem.” De Beer het gesê beamptes was steeds op die toneel en besig om dit te prosesseer. “Ons is vol vertroue dat hierdie vonds ons sal bystaan om bendebedrywighede hok te slaan en misdade soos moord en voertuigkaping te verminder,” het sy bygevoeg. Lt.genl. Khomotso Phahlane, waarnemende nasionale polisiekommissaris, het Vrydag gesê die polisie maan alle gemeenskappe om saam met die SAPD te werk om seker te maak dat #CrimeMustFall ŉ werklikheid word.